นายกรัฐมนตรี เยี่ยมชมถนนผ้าย้อมคราม แหล่งผลิตและจำหน่ายผ้าย้อมคราม ผลิตภัณฑ์ภูมิปัญญาท้องถิ่น สร้างรายได้ให้กับจังหวัดสกลนคร
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และคณะ เยี่ยมชม “ถนนผ้าย้อมคราม” จังหวัดสกลนคร ซึ่งเป็นร้านค้าและแหล่งผลิตผ้าย้อมครามสกล ผลิตภัณฑ์ที่ได้รับการขึ้นทะเบียน GI จากกรมทรัพย์สินทางปัญญา และสภาหัตถศิลป์โลก ได้รับการรับรองให้จังหวัดสกลนคร เป็น “นครหัตถศิลป์โลก เจ้าแห่งครามธรรมชาติ” โดยเป็นหนึ่งในประเทศของภูมิภาคเอเชียแปซิฟิกที่ได้รับการรับรองนี้ และผลิตภัณฑ์นี้สร้างรายได้ให้กับจังหวัดสกลนคร แสดงถึงศักยภาพทางด้านศิลปวัฒนธรรม ภูมิปัญญาท้องถิ่น และกระตุ้นเศรษฐกิจในพื้นที่ โดยแบรนด์ชั้นนำของโลกยังได้นำผ้าครามไปพัฒนาเป็นผลิตภัณฑ์ของแบรนด์อีกด้วยนายกรัฐมนตรี ชื่นชมผลิตภัณฑ์ผ้าย้อมครามของชาวบ้าน ซึ่งมีผลิตภัณฑ์ที่หลากหลาย มีความสวยงามและมีเอกลักษณ์เฉพาะที่โดดเด่น และยังดีไซน์นำไปผลิตในรูปแบบต่างๆ อาทิ กระเป๋า หมวก โอกาสนี้นายกรัฐมนตรียังชื่นชมความร่วมมือร่วมใจของประชาชนทุกภาคส่วนในพื้นที่จังหวัดสกลนคร ที่ร่วมกันขับเคลื่อนการดำเนินงานต่างๆ ตามนโยบายรัฐบาลจนเกิดผลเป็นรูปธรรมและประโยชน์ต่อประชาชน ภายใต้สถานการณ์การเปลี่ยนแปลงของโลกและวิกฤตการณ์การแพร่ระบาดโควิด-19 ขณะที่ประชาชนก็ต่างให้กำลังใจนายกรัฐมนตรีเช่นกัน ซึ่งบรรยากาศของการต้อนรับเป็นไปอย่างอบอุ่นเป็นกันเองก่อนการเยี่ยมชม “ถนนผ้าย้อมคราม” นายกรัฐมนตรีได้กราบสักการะหลวงพ่อพระองค์แสน และกราบนมัสการเจ้าคณะจังหวัดสกลนคร (พระสิริพัฒนาภรณ์) และเจ้าคณะอำเภอโพนนาแก้ว (พระครูกิตติธรรมนิวิฐ) ณ พระวิหาร พร้อมกราบสักการะองค์พระธาตุเชิงชุมวรวิหาร ปูชนียสถานสำคัญคู่บ้านคู่เมืองสกลนครมาแต่โบราณ เป็นเอกลักษณ์ของเมืองสกลนคร เพื่อความเป็นสิริมงคล รวมทั้งชมการแสดงต้อนรับ “ชนเผ่าสกลนคร” โดยชนเผ่าคนรักพระธาตุ 6 ชนเผ่า